**THE INTERNATIONAL CHAIR IN BIOETHICS (ICB)**

Η Διεθνής Έδρα Βιοηθικής (International Chair in Bioethics) είναι διεθνής οργανισμός με έτος ίδρυσης το 2001. Αποστολή της ICB είναι να υπηρετεί την ανθρωπότητα επιδιώκοντας τα υψηλότερα διεθνή πρότυπα στη Βιοηθική, την Ιατρική Ηθική και την Εκπαίδευση στο Δίκαιο της Υγείας. Η ICB είναι ένας ανεξάρτητος οργανισμός που βασίζεται σε ένα παγκόσμιο δίκτυο το οποίο σήμερα αριθμεί περισσότερα από 260 κλιμάκια σε πέντε ηπείρους. Παράλληλα η ICB παρέχει ένα φόρουμ για τα μέλη της ώστε να επικοινωνούν ελεύθερα, να συνεργάζονται ενεργά, και να επιτυγχάνουν συναίνεση για υψηλά πρότυπα Βιοηθικής, Ιατρικής Δεοντολογίας και Εκπαίδευσης στο Δίκαιο της Υγείας. Η ICB διευθύνει Επαγγελματικά Τμήματα και Διεθνές Φόρουμ Δασκάλων (IFT) με περισσότερα από 1200 μέλη. Υπό αυτό το πρίσμα θεσπίστηκε από την Γενική Συνέλευση του ΟΗΕ το 2015 η Παγκόσμια Ημέρα Βιοηθικής (World Bioethics Day) και η ημερομηνία που επιλέχθηκε είναι η 19η Οκτωβρίου.

Κατά τα πρώτα 20 έτη ο οργανισμός λειτουργούσε υπό την αιγίδα της UNESCO (University of Haifa) ενώ πλέον αποτελεί και επίσημα Cooperative Center του World Medical Association (WMA). O WMA από την πλευρά του έχει μακρόχρονη ιστορία συνεργασίας με την ICB, η οποία έχει πλέον εξελιχθεί σημαντικά σε διεθνές επίπεδο, ιδιαίτερα μέσω της συνεργασίας στο Διεθνές Συνέδριο Βιοηθικής και, πιο πρόσφατα, στο Τμήμα Εκπαίδευσης Online δραστηριοτήτων της ICB.

Το Ελληνικό Κλιμάκιο, το οποίο εκπροσωπεί τη χώρα μας στην ICB, ιδρύθηκε τον Αύγουστο του 2015 στο Εθνικό και Καποδιστριακό Πανεπιστήμιο Αθηνών, και συγκεκριμένα στο Εργαστήριο Εφαρμοσμένης Φιλοσοφίας, και στόχος του είναι η προαγωγή του διαλόγου γύρω από τη Βιοηθική στη χώρα μας και η πλαισίωση επιστημονικών, αλλά και κοινωνικών δράσεων που αφορούν στα ζητήματα Βιοηθικής, σε στενή συνεργασία με άλλους φορείς και θεσμούς.

**ΠΑΓΚΟΣΜΙΑ ΗΜΕΡΑ ΒΙΟΗΘΙΚΗΣ – ΔΙΕΘΝΗΣ ΗΜΕΡΙΔΑ**

**«Βιοηθικές Προκλήσεις στην Εποχή της Τεχνητής Νοημοσύνης»**

Το θέμα του εορτασμού της Παγκόσμιας Ημέρας Βιοηθικής για το έτος 2025 είναι οι «Βιοηθικές Προκλήσεις στην Εποχή της Τεχνητής Νοημοσύνης*».* Η επιλογή του συγκεκριμένου θέματος δείχνει σχεδόν επιβεβλημένη σε μια περίοδο που η Ανθρωπότητα αρχίζει να συνειδητοποιεί τη μορφοποιό δύναμη της Τεχνητής Νοημοσύνης, ενός τεχνο-επιστημονικού εγχειρήματος που πλέον λαμβάνει διαστάσεις κοινωνικού φαινομένου, εισχωρώντας σε ολοένα και περισσότερες πτυχές της ζωής μας, επηρεάζοντας εν τέλει τον τρόπο που σκεπτόμαστε και πράττουμε. Η ραγδαία διεύρυνση των εφαρμογών της Τεχνητής Νοημοσύνης καλεί σε ένα διαρκές και απρόσκοπτο έργο κατανόησης και καταγραφής των όποιων επιδράσεών που θα συνδυάζεται με έναν συμπεριληπτικό διάλογο για τη ρύθμιση του εν λόγω φαινομένου. Ο διάλογος αυτός θα πρέπει να ισορροπήσει ανάμεσα στις υπέρμετρες τεχνοφιλικές προσδοκίες και τις υπερβολικές τεχνοφοβικές ενστάσεις, βρίσκοντας ταυτοχρόνως μια βιώσιμη οδό μεταξύ των οικονομικών συμφερόντων, των γεωπολιτικών στοχεύσεων και του οικουμενικού προτάγματος για μια πανανθρώπινη ευδαιμονία μέσω μιας Ανθρωποκεντρικής Τεχνητής Νοημοσύνης.

Με τις πρώτες προσπάθειες ρύθμισης να ενσαρκώνονται πλέον σε σαφή και εξειδικευμένα νομοθετικά πλαίσια όπως το ΑΙ Act, η φετινή Παγκόσμια Ημέρα Βιοηθικής επιχειρεί να συνεισφέρει στην προσπάθεια χαρτογράφησης του ήδη υφιστάμενου αλλά και του δυνητικού αποτυπώματος της Τεχνητής Νοημοσύνης, εντοπίζοντας τρόπους με τους οποίους η σύγχρονη Βιοηθική σκέψη μπορεί να επιστρατευθεί στην ανάλυση του εν λόγω φαινομένου.

Ο εορτασμός διοργανώνεται από το Ελληνικό Κλιμάκιο [International Chair in Bioethics (WMA Cooperative Center)](https://www.int-chair-bioethics.org/) του [Εργαστηρίου Εφαρμοσμένης Φιλοσοφίας](http://www.philosophylab.philosophy.uoa.gr/) Ε.Κ.Π.Α., με συνδιοργανωτές τους [Εθνικό Κέντρο Έρευνας Φυσικών Επιστημών «Δημόκριτος»](https://www.demokritos.gr/el/), [Εθνική Επιτροπή Βιοηθικής & Τεχνοηθικής](http://www.bioethics.gr/), [Ευρωπαϊκό Εργαστήριο Βιοηθικής Τεχνοηθικής και Δικαίου](https://bioethics.panteion.gr/), [Κέντρο Βιοϊατρικής Ηθικής και Δεοντολογίας](https://bioethics.org.gr/) της Ιεράς Μητροπόλεως Μεσογαίας και Λαυρεωτικής και [The American College of Greece - Deree](https://www.acg.edu/?_gl=1*1qa5psj*_up*MQ..*_gs*MQ..&gclid=Cj0KCQjw8p7GBhCjARIsAEhghZ0kVfjkvMNeGXOn-cFj4yCm8AOQRbmqnL1cnKOs2QvR2Ffi_BwUN-MaAnqeEALw_wcB&gbraid=0AAAAA-n3TfXGghQNR9I0r4uqU8Wt-9lEm).

Στην ημερίδα η οποία θα διεξαχθεί στις 14 Οκτωβρίου 2025, στο κεντρικό αμφιθέατρο του ΕΚΕΦΕ «Δημόκριτος», θα συμμετάσχουν επιστήμονες και ερευνητές κύρους του χώρου των βιοϊατρικών επιστημών, της βιοτεχνολογίας και των εφαρμογών τους από την Ελλάδα και το εξωτερικό.

Για online εγγραφές πριν από την ημέρα της διοργάνωσης απαιτείται είτε σύνδεση και εγγραφή στο [PhilEvents](https://philevents.org/event/show/139606) ([mzanou@philosophy.uoa.gr](https://webmail01.uoa.gr/src/compose.php?send_to=mzanou@philosophy.uoa.gr)) είτε συμπλήρωση της αντίστοιχης [ηλεκτρονικής φόρμας](https://forms.gle/2skdFmVDCqJKpxmR6). Σε όλους τους εγγεγραμμένους συμμετέχοντες θα δοθεί πιστοποιητικό παρακολούθησης.